रैन बसेरा में ठहराई गई महिला नहीं मिली तो युवकों ने किया हमला
झांसी रोड थाना क्षेत्र के नाका चंद्रवदनी स्थित रैन बसेरा में ड्यूटी कर रहे निगम कर्मचारी की चार युवकों ने मारपीट कर दी। उन्होंने उसको इतना पीटा कि उसका पैर टूट गया। इसके बाद वे उसे जान से मारने की धमकी देकर भाग गए। घटना की सूचना पर पुलिस मौके पर पहुंची और घायल कर्मचारी को उपचार के लिए भेज कर हमलावरों के खिलाफ मामला दर्ज कर लिया।
नाका चंद्रवदनी चौराहे के पास रैन बसेरा पर शुक्रवार की रात नगर निगम कर्मचारी विनय पुत्र नरेश शर्मा निवासी आपागंज की ड्यूटी थी। शाम को कुछ युवक आए और एक महिला को ठहरा गए। महिला के बारे में बताया था कि उसका उपचार चल रहा है। इसके बाद युवक कहीं चले गए। जब वे लौट कर आए तो महिला वहां से कहींं चली गई थी। जब उसके बारे में उससे पूछा तो उसने बताया कि उसे कुछ नहीं पता। इस पर उन्होंने डंडों से उसकी मारपीट की, जिससे उसका पैर टूट गया। इसके बाद हमलावर उसे जान से मारने की धमकी देकर भाग गए। पुलिस ने विकास गोस्वामी, पवन सूर्यवंशी, आकाश और एक अन्य के खिलाफ मारपीट सहित धमकी देने का मामला दर्ज कर लिया।
hin_Deva hin_Deva hin_Deva